FI Euroopan unionin virallinen lehti L 32/143

KOMISSION TÄYTÄNTÖÖNPANOASETUS (EU) 2016/166,

annettu 8 päivänä helmikuuta 2016,

betelköynnöksen lehtiä (Piper betle) sisältävien tai niistä koostuvien elintarvikkeiden tuontiin Intiasta sovellettavista erityisehdoista ja täytäntöönpanoasetuksen (EY) N:o 669/2009 kumoamisesta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (1) ja erityisesti sen 53 artiklan 1 kohdan b alakohdan ii alakohdan,

ottaa huomioon rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 882/2004 (2) ja erityisesti sen 15 artiklan 5 kohdan,

sekä katsoo seuraavaa:

(1) Asetuksen (EY) N:o 178/2002 53 artiklassa säädetään mahdollisuudesta toteuttaa asianmukaisia unionin kiireellisiä toimenpiteitä kolmannesta maasta tuotujen elintarvikkeiden ja rehujen osalta ihmisten terveyden, eläinten terveyden tai ympäristön suojelemiseksi, kun tällaista riskiä ei voida tyydyttävällä tavalla hallita yksittäisten jäsenvaltioiden toteuttamilla toimenpiteillä.

(2) Komission asetuksessa (EY) N:o 669/2009 (3) säädetään kyseisen asetuksen liitteessä I lueteltujen tiettyjen muiden kuin eläinperäisten rehujen ja elintarvikkeiden tuonnin asettamisesta tehostettuun viralliseen valvontaan. Intiasta peräisin oleviin betelköynnöksen lehtiin (Piper betle L.) sovelletaan 1 päivästä huhtikuuta 2014 tehostettua virallista valvontaa erilaisten salmonellakantojen esiintymisen varalta.

(3) Jäsenvaltioiden asetuksen (EY) N:o 669/2009 mukaisesti näille elintarvikkeille toteuttaman tehostetun valvonnan tulokset osoittavat, että unionin elintarvikelainsäädännön elintarvikkeiden mikrobiologisten vaatimusten täyttymättä jääminen on jatkuvaa ja yleistä. Vuodesta 2011 lähtien elintarvikkeita ja rehuja koskevaan nopeaan hälytysjärjestelmään on tehty noin 90 ilmoitusta (4) useista erilaisista salmonellan patogeenisistä kannoista Intiasta peräisin olevissa tai sieltä lähetetyissä elintarvikkeissa, jotka sisältävät betelköynnöksen lehtiä tai koostuvat niistä.

(4) Nämä tulokset osoittavat, että kyseisten elintarvikkeiden tuonti aiheuttaa riskin ihmisten terveydelle. Unionin rajoilla toteutetusta tehostetusta valvonnasta huolimatta tilanne ei ole parantunut. Euroopan komission nimenomaisesta pyynnöstä huolimatta Intian viranomaisilta ei myöskään ole saatu konkreettista ja tyydyttävää toimintasuunnitelmaa tuotanto- ja valvontajärjestelmien vikojen ja puutteiden korjaamiseksi.

(5) Ihmisten terveyden suojelemiseksi unionissa on tarpeen säätää kyseisiä Intiasta tuotavia elintarvikkeita koskevista lisätakeista. Sen vuoksi kaikkien Intiasta tulevien betelköynnöksen lehtien lähetysten mukana olisi oltava terveystodistus siitä, että kyseiset elintarvikkeet on tuotettu Euroopan parlamentin ja neuvoston asetuksessa (EY) N:o 852/2004 (5) vahvistettujen hygieniasäännösten mukaisesti, että tuotteista on otettu näytteet ja että ne on analysoitu salmonellan varalta ja todettu unionin lainsäädännön mukaisiksi, sekä analyysitestien tulokset.

(6) On aiheellista jättää muut kuin kaupalliset lähetykset tämän asetuksen säännösten soveltamisalan ulkopuolelle.

(7) Lähetyksiin liittyvä näytteenotto ja analysointi olisi toteutettava asiaankuuluvan unionin lainsäädännön mukaisesti. Komission asetuksessa (EY) N:o 2073/2005 (6) vahvistetaan sekä unionissa sovellettavat elintarvikkeiden mikrobiologiset vaatimukset että näytteenottoa elintarvikkeiden mikrobiologisten vaatimusten virallista valvontaa varten koskevat säännökset.

(8) Intian viranomaiset ovat ilmoittaneet komissiolle sen toimivaltaisen viranomaisen nimen, jonka valtuutettu edustaja on oikeutettu allekirjoittamaan terveystodistuksen.

(9) Sen vuoksi komission asetusta (EU) N:o 669/2009 olisi muutettava.

(10) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Soveltamisala

1. Tätä asetusta sovelletaan tämän asetuksen liitteessä I vahvistettujen, Intiasta peräisin olevien tai sieltä lähetettyjen elintarvikkeiden lähetyksiin, jotka sisältävät betelköynnöksen lehtiä (Piper betle L., tunnetaan myös nimellä paan-lehti tai ”Betel quid”) tai koostuvat niistä, mukaan lukien CN-koodiin 1404 90 00 luokitellut tuotteet.

2. Tätä asetusta ei sovelleta 1 kohdassa tarkoitettujen elintarvikkeiden lähetyksiin, jotka on tarkoitettu yksityishenkilölle yksinomaan henkilökohtaiseen kulutukseen ja käyttöön. Epävarmoissa tapauksissa todistustaakka on lähetyksen vastaanottajalla.

2 artikla

Määritelmät

Tämän asetuksen soveltamiseksi sovelletaan asetuksen (EY) N:o 178/2002 2 ja 3 artiklassa, asetuksen (EY) N:o 882/2004 2 artiklassa ja asetuksen (EY) N:o 669/2009 3 artiklassa säädettyjä määritelmiä.

3 artikla

Tuonti unioniin

Edellä 1 artiklan 1 kohdassa tarkoitettujen elintarvikkeiden lähetykset voidaan tuoda unioniin ainoastaan tässä asetuksessa säädettyjä menettelyjä noudattaen.

Tällaisten elintarvikkeiden lähetykset saavat saapua unioniin ainoastaan asetuksessa (EY) N:o 669/2009 määriteltyjen nimettyjen saapumispaikkojen kautta.

4 artikla

Näytteenoton ja analyysin tulokset

1. Edellä 1 artiklan 1 kohdassa tarkoitettujen elintarvikkeiden lähetysten mukana on oltava Intian toimivaltaisten viranomaisten toteuttamien näytteenoton ja määritysten tulokset, jotta varmistetaan salmonellaa koskevien unionin lainsäädännön mikrobiologisten vaatimusten noudattaminen 1 artiklan 1 kohdassa tarkoitettujen elintarvikkeiden osalta.

2. Edellä 1 kohdassa tarkoitettu näytteenotto on suoritettava asetuksen (EY) N:o 2073/2005 mukaisesti.

5 artikla

Terveystodistus

1. Lähetysten mukana on oltava myös liitteessä II esitetyn mallin mukainen terveystodistus.

2. Terveystodistuksen on oltava Intian toimivaltaisen viranomaisen valtuutetun edustajan täyttämä, allekirjoittama ja vahvistama.

3. Terveystodistus on laadittava sen jäsenvaltion virallisella kielellä tai jollakin sen virallisista kielistä, jossa nimetty saapumispaikka sijaitsee. Jäsenvaltio voi kuitenkin suostua siihen, että terveystodistukset laaditaan jollakin toisella unionin virallisella kielellä.

6 artikla

Tunnistetiedot

Kukin 1 artiklan 1 kohdassa tarkoitettujen elintarvikkeiden lähetys on yksilöitävä tunnistuskoodilla, joka vastaa 4 artiklassa tarkoitetuissa näytteenottojen ja analyysin tuloksissa ja 5 artiklassa tarkoitetussa terveystodistuksessa mainittua tunnistuskoodia. Kukin lähetykseen kuuluva yksittäinen pussi tai muu pakkaus on merkittävä kyseisellä tunnistuskoodilla.

7 artikla

Ennakkoilmoitus lähetyksistä

1. Elintarvikealan toimijoiden tai niiden edustajien on annettava nimetyn saapumispaikan toimivaltaisille viranomaisille ennakkoilmoitus 1 artiklan 1 kohdassa tarkoitettujen elintarvikkeiden lähetysten fyysisen saapumisen arvioidusta päivästä ja kellonajasta sekä lähetyksen luonteesta.

2. Ennakkoilmoitusta varten niiden on täytettävä asetuksen (EY) N:o 669/2009 3 artiklan a alakohdassa tarkoitetun yhteisen tuloasiakirjan (CED) osa I ja toimitettava kyseinen asiakirja nimetyn saapumispaikan toimivaltaiselle viranomaiselle vähintään yksi työpäivä ennen lähetyksen fyysistä saapumista.

3. Täyttäessään yhteisen tuloasiakirjan tämän asetuksen mukaisesti elintarvikealan toimijoiden on otettava huomioon asetuksen (EY) N:o 669/2009 liitteessä II vahvistetut ohjeet yhteistä tuloasiakirjaa varten, kun kyse on tämän asetuksen 1 artiklan 1 kohdassa tarkoitetuista elintarvikkeista.

8 artikla

Viralliset tarkastukset

1. Nimetyn saapumispaikan toimivaltaisen viranomaisen on tarkastettava 1 artiklan 1 kohdassa tarkoitettujen elintarvikkeiden kunkin lähetyksen asiakirjat sen varmistamiseksi, että lähetys on 4 ja 5 artiklassa säädettyjen vaatimusten mukainen.

2. Tämän asetuksen 1 artiklan 1 kohdassa tarkoitettujen elintarvikkeiden tunnistustarkastukset ja fyysiset tarkastukset on tehtävä asetuksen (EY) N:o 669/2009 8, 9 ja 19 artiklan mukaisesti tämän asetuksen liitteessä I vahvistetulla tiheydellä.

3. Kun tarkastukset on tehty, toimivaltaisten viranomaisten on

a) täytettävä yhteisen tuloasiakirjan osan II asiaankuuluvat kohdat;

b) liitettävä mukaan tämän artiklan 2 kohdan mukaisesti tehtyjen näytteenottojen ja analyysin tulokset;

c) annettava CED-viitenumero ja kirjattava se yhteiseen tuloasiakirjaan;

d) leimattava ja allekirjoitettava yhteisen tuloasiakirjan alkuperäiskappale;

e) otettava allekirjoitetusta ja leimatusta yhteisestä tuloasiakirjasta jäljennös ja säilytettävä se.

4. Yhteisen tuloasiakirjan ja terveystodistuksen alkuperäiskappaleiden sekä mukaan liitettyjen 4 artiklassa tarkoitettujen näytteenottojen ja analyysien tulosten on seurattava lähetyksen mukana sen kuljetuksen ajan, kunnes se luovutetaan vapaaseen liikkeeseen. Jos 1 artiklan 1 kohdassa tarkoitettujen elintarvikkeiden lähetysten edelleenkuljetukselle myönnetään lupa ennen kuin fyysisten tarkastusten tulokset on saatu, tätä varten on annettava oikeaksi todistettu jäljennös alkuperäisestä yhteisestä tuloasiakirjasta.

9 artikla

Lähetyksen jakaminen osiin

1. Lähetykset voidaan jakaa osiin vasta sen jälkeen, kun virallinen valvonta on suoritettu kokonaan ja toimivaltainen viranomainen on 8 artiklan mukaisesti täyttänyt yhteisen tuloasiakirjan.

2. Jos lähetys jaetaan osiin jälkeenpäin, kunkin osan mukana on oltava oikeaksi todistettu jäljennös yhteisestä tuloasiakirjasta kuljetuksen ajan vapaaseen liikkeeseen luovutukseen asti.

10 artikla

Luovutus vapaaseen liikkeeseen

Lähetyksen luovutus vapaaseen liikkeeseen edellyttää, että elintarvikealan toimijat tai niiden edustajat esittävät (fyysisesti tai sähköisesti) tulliviranomaisille yhteisen tuloasiakirjan, jonka toimivaltainen viranomainen on asianmukaisesti täyttänyt, kun kaikki viralliset tarkastukset on tehty ja fyysisten tarkastusten myönteiset tulokset ovat tiedossa, jos tällaisia tarkastuksia vaaditaan. Tulliviranomaisten on luovutettava lähetys vapaaseen liikkeeseen ainoastaan, jos toimivaltaisen viranomaisen myönteinen päätös esitetään yhtenäisen tuloasiakirjan osassa II olevassa ruudussa 14 ja allekirjoitus ruudussa 21.

11 artikla

Säännösten noudattamatta jättäminen

Jos virallisessa valvonnassa todetaan, ettei asiaankuuluvaa unionin lainsäädäntöä ole noudatettu, toimivaltaisen viranomaisen on täytettävä yhteisen tuloasiakirjan osa III, ja on toteutettava asetuksen (EY) N:o 882/2004 19, 20 ja 21 artiklan mukaiset toimet.

12 artikla

Raportit

Jäsenvaltioiden on toimitettava komissiolle joka kolmas kuukausi raportti kaikista elintarvikelähetyksille tämän asetuksen nojalla tehtyjen virallisten tarkastusten määritystuloksista. Raportti on toimitettava kutakin vuosineljännestä seuraavan kuukauden aikana.

Raportissa ilmoitetaan seuraavat tiedot:

— tuotujen lähetysten määrä;

— niiden lähetysten määrä, joista on otettu näyte analyysiä varten;

— 8 artiklan 2 kohdassa säädettyjen tarkastusten tulokset.

13 artikla

Kustannukset

Elintarvikealan toimijat vastaavat kaikista kustannuksista, jotka aiheutuvat virallisesta valvonnasta, kuten näytteenotosta, analysoinnista, varastoinnista ja mahdollisista vaatimustenvastaisuuden johdosta toteutetuista toimenpiteistä.

14 artikla

Siirtymätoimenpiteet

Poiketen siitä, mitä 4 artiklan 1 kohdassa ja 5 artiklan 1 kohdassa säädetään, jäsenvaltioiden on sallittava sellaisten 1 artiklan 1 kohdassa tarkoitettujen elintarvikkeiden lähetysten tuonti, jotka ovat lähteneet alkuperämaasta ennen tämän asetuksen voimaantuloa, ilman että niiden mukana seuraavat terveystodistus ja näytteenoton ja analyysien tulokset.

15 artikla

Komission asetuksen (EY) N:o 669/2009 muuttaminen

Muutetaan asetus (EY) N:o 669/2009 tämän asetuksen liitteen III mukaisesti.

16 artikla

Voimaantulo

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 8 päivänä helmikuuta 2016. Komission puolesta Puheenjohtaja Jean-Claude JUNCKER

(1) EYVL L 31, 1.2.2002, s. 1.

(2) EUVL L 165, 30.4.2004, s. 1.

(3) Komission asetus (EY) N:o 669/2009, annettu 24 päivänä heinäkuuta 2009, Euroopan parlamentin ja neuvoston asetuksen (EY) N:o 882/2004 täytäntöönpanosta tiettyjen muiden kuin eläinperäisten rehujen ja elintarvikkeiden tuontia koskevan tehostetun virallisen valvonnan osalta ja päätöksen 2006/504/EY muuttamisesta (EUVL L 194, 25.7.2009, s. 11).

(4) Vuodesta 2011 lähtien 15 päivään lokakuuta 2015 (12 ilmoitusta vuonna 2011, 6 vuonna 2012, 13 vuonna 2013, 17 vuonna 2014 ja 15 päivään lokakuuta 2015 mennessä 43).

(5) Euroopan parlamentin ja neuvoston asetus (EY) N:o 852/2004, annettu 29 päivänä huhtikuuta 2004, elintarvikehygieniasta (EUVL L 139, 30.4.2004, s. 1).

(6) Komission asetus (EY) N:o 2073/2005, annettu 15 päivänä marraskuuta 2005, elintarvikkeiden mikrobiologisista vaatimuksista (EUVL L 338, 22.12.2005, s. 1).

LIITE I Muut kuin eläinperäiset elintarvikkeet, jotka kuuluvat tässä asetuksessa säädettyjen toimenpiteiden soveltamisalaan: Rehut ja elintarvikkeet (käyttötarkoitus) CN-koodi (1) Taric-alanimike Alkuperä- tai lähetysmaa Vaara Fyysisten ja tunnistustarkastusten tiheys (%) tuonnissa Betelköynnöksen (Piper betle L.) lehdet – (Elintarvike) ex 1404 90 00 10 Intia (IN) Salmonella (2) 10 (1) Jos johonkin CN-koodiin kuuluvista tuotteista vain osalle on tehtävä tarkastukset ja jollei kyseisen koodin osalta ole olemassa erityistä alanimikettä, CN-koodi on merkitty tunnuksella ”ex”. (2) Vertailumenetelmä EN/ISO 6579 tai sen avulla validoitu menetelmä elintarvikkeiden mikrobiologisista vaatimuksista 15 päivänä marraskuuta 2005 annetun komission asetuksen (EY) N:o 2073/2005 (EUVL L 338, 22.12.2005, s. 1) 5 artiklan mukaisesti.

LIITE II Terveystodistus Euroopan unioniin suuntautuvaa tuontia varten … (1) Lähetyksen koodi …Todistuksen numero … Betelköynnöksen (Piper betle) lehtien tuontiin Intiasta sovellettavista erityisehdoista annetun komission täytäntöönpanoasetuksen (EU) 2016/166 säännösten mukaisesti … …(asetuksen (EU) 2016/166 5 artiklan 2 kohdassa tarkoitettu toimivaltainen viranomainen) TODISTAA, että … …(täydennetään asetuksen (EU) 2016/166 1 artiklan 1 kohdassa tarkoitetut elintarvikkeet) jotka sisältyvät tähän lähetykseen, jolla on seuraavat ominaisuudet: … … …(lähetyksen kuvaus, tuote, pakkausten määrä ja tyyppi, brutto- tai nettopaino) jonka lastauspaikka on: …(lastauspaikka) lastaaja: …(kuljetuksesta vastaavan tahon tiedot) määränpää: …(määräpaikka ja -maa) alkuperätila tai -laitos: … …(tilan/laitoksen nimi ja osoite) on tuotettu asetuksen (EY) N:o 852/2004 mukaisissa olosuhteissa. Tästä lähetyksestä on otettu näytteet komission asetuksen (EY) N:o 2073/2005 mukaisesti salmonellakantojen esiintymisen varalta. (paikka) …(pvm) näyte, jolle on tehty laboratorioanalyysi … (pvm) … (laboratorion nimi). Yksityiskohtaiset tiedot näytteenoton, käytettyjen määritysmenetelmien ja kaikkien tulosten osalta toimitetaan oheisena. Tehty (paikka) …(pvm) … Leima ja allekirjoitus (asetuksen (EU) 2016/166 5 artiklan 2 kohdassa tarkoitettu toimivaltaisen viranomaisen valtuutettu edustaja) (1) Tuote ja alkuperämaa.